વાર્તા એવી છે કે બેકાર મંગતરામ (કપિલ શર્મા) પાસે હઠીલા પીઠદર્દને એક લાત મારીને ઠીક કરવાની તિલસ્મી કળા છે, જેનાથી ખુશ થઈને બ્રિટિશ અધિકારી ડેનિયલ (ઍડવર્ડ સોનેન્બ્લિક) એને પોતાનો ઑર્ડરલી બનાવી દે છે. મંગતરામને બાજુના ગામની સરગી (ઈશિતા દત્તા) સાથે સ્નેહ છે, પણ સરગીના ગાંધીવાદી દાદા (અંજન શ્રીવાસ્તવ)ને આ સંબંધ કતઈ મંજૂર નથી કેમ કે મંગત અંગ્રેજોની ગુલામી કરે છે. મંગતરામને નવાઈ લાગે છે, એને સમજ નથી પડતી આમાં પ્રોબ્લેમ શું છે? અંગ્રેજો કંઈ ખરાબ થોડી છે? દરમિયાન ડેનિયલ એ વિસ્તારના રજવાડાના રાજા (કુમુદ મિશ્રા) સાથે પાર્ટનરશિપમાં શરાબની જંગી ફૅક્ટરી નાખવાનો પ્લાન બનાવે છે, જેમાં સરગીનું આખેઆખું ગામ નડતરરૂપ છે એટલે રાજા યુક્તિપ્રયુક્તિથી ગામ ખાલી કરાવે છે. મંગતરામની અંગ્રેજો સારા હોય છે એ ભ્રમણા ભાંગે છે. એ અમુક ગામવાસીઓની મદદથી જમીનના કાગઝાત પાછા મેળવી બધું ઠીકઠાક કરવાની ગાંઠ બાંધે છે.